რობინ სოდერლინგი
რობინ ბო კარლ სოდერლინგი (შვედ. Robin Bo Carl Söderling; დ. 14 აგვისტო, 1984, ტიბრო, შვედეთი) — შვედი ყოფილი პროფესიონალი ჩოგბურთელი, მსოფლიოს ყოფილი მეოთხე ჩოგანი. სოდერლინგმა კარიერაში ერთეულთა თანრიგში ATP-ის 10 ტურნირი მოიგო, აქედან ერთი მასტერსი. 10 ტურნირიდან 7, შვედმა დახურულ ჰარდ კორტებზე და ხალიჩის საფარის სწრაფ კორტებზე მოიგო, თუმცა დიდი სლემის ტურნირებზე მან საუკეთესო შედეგები თიხის ნელ საფარზე აჩვენა. იგი ორჯერ გავიდა დიდი სლემის ტურნირების ფინალში – 2009 და 2010 წლებში, სოდერლინგმა საფრანგეთის ღია პირველობის გადამწყვეტ მატჩებში ითამაშა, თუმცა ორჯერვე დამარცხდა. 2009 წლის საფრანგეთის ღია პირველობის მეოთხე რაუნდში, მან რაფაელ ნადალი 4 სეტში დაამარცხა და გახდა პირველი ჩოგბურთელი, რომელმაც აღნიშნულ ტურნირზე ესპანელის დამარცხება შეძლო (სოდერლინგის გარდა, ნადალი საფრანგეთის ღია პირველობაზე მხოლოდ ნოვაკ ჯოკოვიჩმა დაამარცხა). შვედმა კარიერაში უკანასკნელი მატჩი 2011 წელს გამართა როდესაც იგი 26 წლის იყო. კარიერის ნაადრევად დასრულება განაპირობა ინფექციური მონონუკლეოზით დაავადებამ. ოფიციალურად მან კარიერა 2015 წელს დაასრულა.